**COMMONWEALTH NAN MASSACHUSETTS**

**DIVIZYON APÈL DWA ADMINISTRATIF**

**BIWO APÈL POU EDIKASYON ESPESYAL**

*“GID PLEDAN K AP DEFANN TÈT YO”*

Revize jiyè 2024

Donk, ou prale nan yon Odyans pou Ediksyon Espesyal

San yon Avoka ....

Se egzakteman sa ou bezwen konnen.

Pou plis enfòmasyon ak eksplikasyon, tanpri, ale nan *Bwochi Referans BSEA a*

**LIS SIJÈ YO**

[I. KÒMANSE PWOSEDI ODYANS LAN 1](#_Toc175213033)

[II. FASON POU DEPOZE YON DEMANN ODYANS 2](#_Toc175213034)

[III. KISA K AP PASE APRE 4](#_Toc175213035)

[IV. ODYANS LAN 5](#_Toc175213036)

[V. ATANT 6](#_Toc175213037)

[VI. DEFINISYON TÈM JIRIDIK AK JAGON EDIKASYON ESPESYAL 7](#_Toc175213038)

\*Yo eksplike mo ki gen asteriks yo nan Seksyon Definisyon an

# KÒMANSE PWOSEDI ODYANS LAN

* 1. Enfòmasyon pou Kontakte BSEA:

Bureau of Special Education Appeals

14 Summer Street

Malden, MA 02148

781-397-4750 -Telefòn

781-397-4770 - Faks

* 1. BSEA a kapab ba ou "èd teknik". Ou kapab rele epi mande èd pou jwenn yon fòm oswa yon règleman, pou ede w konprann repons oswa pwosedi ki apwopriye yo, oswa pou jwenn enfòmasyon sou lwa edikasyon espesyal yo an jeneral. Ou kapab mande pou pale avèk yon Medyatè, Direktè BSEA a, oswa yon Responsab Odyans ki pa sa ki asiyen nan odyans ou an.

BSEA a pa bay konsèy nan domèn jiridik. Okenn manm BSEA pa kapab sèvi kòm reprezantan oswa defansè pou ou nan odyans lan. BSEA a pa kapab nome yon avoka oswa yon defansè pou reprezante ou menm oswa Elèv la nan yon odyans.

* 1. Ou pa kapab pale dirèkteman avèk Responsab Odyans ki responsab pou jere dosye ou a, sof si lòt pati a oswa reprezantan lòt pati a prezan tou. Sa rele yon kominikasyon *ex-parte* epi sa entèdi. Ou pa kapab gen yon kominikasyon *ex-parte* avèk Responsab Odyans lan nan okenn fòm nan telefòn, oswa an pèsòn, oswa alekri.
	2. Ou kapab negosye dirèkteman avèk lòt pati a nenpòt lè. Si lòt pati a gen yon avoka, ou dwe negosye avèk avoka a oswa jwenn otorizasyon avoka a pou kontakte lòt pati a dirèkteman.
	3. Chak fwa ou voye yon lèt oswa yon lòt kominikasyon alekri bay BSEA a, ou dwe voye yon kopi bay lòt pati a nan menm moman an.
	4. BSEA gen yon sit entènèt ki itil anpil: [www.mass.gov/dala/bsea](http://www.mass.gov/dala/bsea). Sou sit entènèt la, ou kapab jwenn lyen pou ale nan fòm yo, yon lis sèvis legal ki gratis oswa ki pa chè, Règ Odyans BSEA, ansyen Desizyon BSEA, lwa ak règleman sou edikasyon espesyal yo, ansanm ak Bwochi Referans BSEA a, ki eksplike medyasyon ak odyans yo.

Epitou, ou kapab jwenn kèk nan menm resous yo sou fòm enprime nan Bibliyotèk Jiridik Sosyal la nan <https://www.socialaw.com>.

* 1. Sa itil anpil pou w konsève yon dosye separe pou tout kominikasyon ou genyen avèk BSEA a epi lòt pati a konsènan apèl ou a.
	2. Ou kapab retire Demann Odyans ou an nenpòt moman, lè w voye yon lèt bay lòt pati a epi BSEA a.
	3. Elèv yo gen dwa pou yo prezan nan nenpòt oswa tout Odyans lan selon merit yo. Ou dwe pran ~~san w pou w deside~~ desizyon sa a sou baz sa ou panse ki pi bon pou timoun ou an. An jeneral, odyans yo dire de (2) a twa (3) jou travay konplè, epi se pati yo ki dwe deside si odyans yo ap fèt sou fòm vityèl, an pèsòn, oswa yon fason ibrid, epi yo dwe jwenn apwobasyon Responsab Odyans lan anvan Odyans lan.

# FASON POU DEPOZE YON DEMANN ODYANS

1. FÒMA

Gen yon fòm Demann pou Odyans ou kapab ranpli, oswa ou kapab ekri yon lèt. Ou kapab jwenn yon kopi fòm lan nan lyen Fòm ak Piblikasyon ki sou sit entènèt BSEA a: <https://www.mass.gov/lists/bsea-forms-and-publications>.

Demann Odyans ou an dwe fèt alekri. Si lang prefere ou se pa angle, ou ka soumèt demann odyans lan nan lang prefere ou an menm epi BSEA ap fè yo tradui li an angle gratis. Kontakte BSEA a si ou bezwen èd pou ranpli fòm sa a oswa pou w mete li alekri. Demann Odyans ou an li dwe gen sa ki vin apre yo ladan li:

* + - 1. Non timoun nan;
			2. Adrès kote timoun nan abite a;
			3. Non lekòl timoun nan ye a;
			4. Nan ka yon timoun oswa jèn ki sanzabri dapre definisyon Lwa McKinney-Vento konsènan Èd pou Sanzabri a (42 U.S.C. Sec. 11434(a)(2))[[1]](#footnote-1), enfòmasyon ki disponib pou kontakte timoun nan, ak non lekòl kote timoun nan ye a;
			5. Yon deskripsyon sou nati pwoblèm timoun nan ki gen rapò ak inisyativ oswa chanjman yo pwopoze oswa refize a, san wete enfòmasyon ki gen rapò ak pwoblèm nan; epi
			6. Yon rezolisyon yo pwopoze pou pwoblèm lan nan mezi yo konnen li epi li disponib pou pati a nan moman an.

Demann Odyans ou an dwe gen enfòmasyon anplis ki vin apre yo[[2]](#footnote-2):

1. Non, adrès, ak nimewo telefòn:
	1. Moun ki mande odyans;
	2. Paran an (yo);
	3. Responsab Legal la, si genyen;
	4. Moun tribinal la nome epi ki gen otorite pou li pran desizyon nan kesyon edikatif, si genyen;
	5. Paran ranplasan ki nome nòmalman pou edikasyon, si genyen; epi,
	6. Moun timoun nan ap viv avèk li a, epi ki ap aji nan plas paran timoun nan, si genyen;
2. Relasyon moun ki mande odyans lan genyen ak elèv la;
3. Non distri eskolè ki responsab nan domèn pwogramatik ak fiskal la, epi/oswa non ajans edikatif Eta a oswa lòt ajans nan Eta a;
4. Si sa aplikab, non, adrès, nimewo telefòn, ak nimewo faks avoka oswa defansè ki reprezante pati ki ap mande yon odyans lan; epi
5. Lang matènèl kay la, si li pa angle, ak si ou bezwen entèprèt ak/oswa tradisyon.[[3]](#footnote-3).
6. DEPOZE DEMANN POU ODYANS
7. Fè omwen de (2) kopi fòm oswa lèt Demann Odyans lan.
8. Voye Demann Odyans orijinal la bay lòt pati a.
9. Voye yon kopi Demann Odyans lan bay BSEA a.
10. Kenbe yon kopi Demann Odyans lan pou ou.
11. APRE BSEA FIN RESEVWA DEMANN ODYANS OU AN
12. BSEA ap voye yon "Avi pou Odyans" ba ou nan espas senk (5) jou apre yo fin resevwa demann pou yon odyans ou an.
13. Avi pou Odyans lan gen yon pakèt enfòmasyon enpòtan, tankou:
	1. non Responsab Odyans ki asiyen pou apèl ou a;
	2. si w se yon paran ki mande yon odyans, dat kote distri eskolè a dwe reyini ansanm avèk ou pou pale konsènan enkyetid ou a, yon reyinyon ki rele “reyinyon rezolisyon” an;
	3. dat kote lòt pati a dwe bay yon repons alekri konsènan enkyetid ou a;
	4. dat pou w gen apèl konferans lan avèk Responsab Odyans lan (an jeneral, se premye kontak ou avèk Responsab Odyans lan);
	5. dat pou odyans lan.

# KISA K AP PASE APRE

Akò: Distri eskolè a ansanm ak paran an kapab rive jwenn yon akò, lè yo pale dirèkteman oswa yon fason enfòmèl youn ak lòt, oswa nan yon seyans rezolisyon, oswa grasa èd yon Medyatè BSEA.

Preparasyon pou Odyans: Ou kapab mande yon konferans preparasyon odyans avèk Responsab Odyans lan. Si lòt pati a pa dakò, Responsab Odyans lan ap deside si yo ap òganize yon konferans. Konferans preparasyon odyans lan se yon mwayen ase enfòmèl pou rankontre yon Responsab Odyans, pati ki opoze a ansanm ak nenpòt reprezantan ki kapab enplike, jwenn kèk enfòmasyon sou pwen fò ak pwen fèb apèl ou a, mande Ofisye Odyans lan epi èd teknik pou preparasyon yon odyans. Yon preparasyon odyans itil si ou ap prepare pou byen koute lòt pwennvi yo, epi pou w suiv enstriksyon pou prezante dosye w la nan odyans lan. Si ou mande sa, y ap ba ou yon entèprèt pou nenpòt konferans ak lòt demach pou preparasyon odyans lan tankou Apèl Konferans.[[4]](#footnote-4)

Apèl Konferans: Ou ap gen yon apèl konferans avèk Responsab Odyans lan epi lòt pati a, oswa avoka lòt pati a anvan dat odyans lan. An jeneral, yo konn planifye pou fè apèl konferans lan nan 19 jou apre dat demann odyans ou an fin rive nan BSEA a. Responsab Odyans lan ap poze w kèk kesyon pou detèmine si pwoblèm nan pare pou yon odyans.

Pa egzanp, Responsab Odyans lan kapab mande:

* Si ou te gen yon reyinyon rezolisyon oswa yon medyasyon;
* Si Elèv la ale lekòl aktyèlman;
* Si w ap ret tann rezilta yon obsèvasyon oswa yon evalyasyon;
* Si w te idantifye tout dokiman epi tout temwen ou gen entansyon prezante nan odyans lan;
* Rezon ki fè w mande yon odyans, epi ki solisyon ou panse yo dwe jwenn pou rezoud diskisyon an nan pwen gen yon solisyon yo konnen oswa ki disponib; epi
* Konfime dat, lè, ak anplasman pou odyans lan.

Rekèt: Rekèt yo se yon seri demann yo voye bay Responsab Odyans lan. Rekèt yo mande pou Responsab Odyans lan pran kèk mezi nan apèl la. Yo dwe fè yon rekèt alekri, epi yo dwe voye li bay Responsab Odyans lan ak lòt pati a anmenmtan. Lòt pati a gen sèt (7) jou pou soumèt yon repons. Responsab Odyans lan ap reponn alekri tousuit apresa. Men egzanp pou kèk Rekèt tipik:

* Rekèt/demann pou ranvwaye oswa avanse yon odyans;
* Rekèt/demann pou rejwenn yon lòt pati oswa ajans nan Eta a;
* Rekèt pou Otorize Dekouvèt yo;
* Rekèt pou Anile yon Manda; epi
* Rekèt pou Rejte oswa pou Rezime Jijman\*.

Se pa tout sijè ki ap bezwen yon Rekèt.

Prèv:

* 1. Omwen dis (10) jou anvan odyans lan, ou kapab mande BSEA pou voye yon manda\* bay nenpòt moun ou vle BSEA a bay lòd pou temwaye nan odyans lan epi/oswa bay dokiman. Demann sa a dwe fèt alekri.
	2. Ou dwe jwenn tout dokiman ou vle pou Responsab Odyans lan konsidere nan BSEA a ak lòt pati a, omwen senk (5) jou travay anvan dat odyans lan. Sa yo se prèv a konviksyon ou yo\*. Ou dwe soumèt yo nan yon klasè avèk yon endèks. Chak dokiman dwe gen nimewo. Tanpri, gade Bwochi Referans BSEA a pou jwenn enstriksyon pou òganize.
	3. Epitou, ou dwe ajoute yon lis tout temwen ou gen entansyon prezante nan odyans lan, senk (5) jou travay anvan odyans lan.
	4. Rele temwen ou yo pou asire w yo konn lè ansanm ak anplasman odyans lan. Fè lòt pati a ansanm ak Responsab Odyans lan konnen si w vin okouran konsènan yon pwoblèm posib sou pwogram temwen an.
	5. BSEA a pa bay konpansasyon pou okenn moun ki asiste yon odyans, san wete temwen yo.
	6. Si yo ranvwaye oswa anile odyans lan, ou gen responsabiblite pou fè temwen yo konn sa.

# ODYANS LAN

* 1. Anvan odyans lan kòmanse yon fason ofisyèl, byen souvan, Responsab Odyans lan ap mande si gen nenpòt kesyon anvan sa, yo dwe trete yon fason pou fè odyans lan dewoule pi fasil. Ou dwe fè Responsab Odyans lan konnen si gen nenpòt nan temwen ou yo ki gen pwogram limite, si w gen pwoblèm ak pyès a konviksyon oswa dosye pyès a konviksyon lòt pati a, si w bezwen poz nan yon moman pou rezon medikal, si gen yon bagay konsènan reprezantasyon an ki chanje, oswa nenpòt lòt bagay ki kapab gen efè sou dewoulman odyans lan.
	2. Objektif odyans lan se rasanble prèv. Wòl Responsab Odyans lan se jere prezantasyon prèv yo epi asire li chak pati kapab patisipe nan pwosesis la. Responsab Odyans lan konnen jis nan ki pwen sa difisil pou defann nan yon odyans san èd jiridik. Responsab Odyans lan ap ede w prezante dosye w la, lè li fè w sonje pwogram nan, lè li re-aranje oswa rekadre kesyon pou w poze temwen yo pou asire w enfòmasyon yo enpòtan, epi pou asire w okenn moun p ap pwofite w. Responsab Odyans lan net pandan tout moman an, epi li pa kapab reprezante ou menm oswa Elèv la, oswa ban nou okenn konsèy jiridik.
	3. Odyans lan dewoule sou fòm yon pwosè, men, li mwens fòmèl. Li anrejistre. Epitou, kapab gen yon estenograf ki prezan si yon pati mande sa. Pwosedi jeneral la se: Responsab Odyans lan swete patisipan yo byenvini, epi Responsab Odyans lan li yon deklarasyon ofisyèl pou ouvri dosye a. Responsab Odyans lan mete dokiman yo nan dosye odyans lan\* antanke pyès a konviksyon\*. Ou menm ak lòt pati a gen yon posibilite pou di kèk pawòl pou kòmanse. Se moun ki mande odyans lan ki pase an premye.
	4. Si se ou ki te mande odyans lan, ou ap prezante temwen ou yo youn apre lòt. Responsab Odyans lan ap fè chak temwen yo prete yon sèman\*. Premyèman, ou poze kesyon yo (egzamen dirèk). Apresa, lòt pati a ap poze temwen an kesyon (kont entèvyou). Ou pral gen yon opòtinite pou w poze kesyon ki gen pou wè ak pwoblèm oswa kesyon yo poze pandan egzamen dirèk la (refitasyon).Responsab Odyans lan kapab poze kesyon tou. Lè ou fin prezante tout temwen ou yo, lòt pati a ap prezante temwen pa li yo, lè li poze premye gwoup kesyon yo. Apresa, ou kapab poze kesyon. Responsab Odyans lan kapab poze kesyon tou. Lè tout temwen yo fin pase, Responsab Odyans lan ap mande si w vle fè yon konklizyon.\* Si yo pa mande pou fè konklizyon, odyans lan ap fini. Si yo mande pou fè konklizyon, lè sa a, odyans lan ap fini yonfwa yo fin resevwa konklizyon yo. Yo konsidere finisman odyans lan antanke dosye a ki fèmen.
	5. Yo ap voye desizyon yo bay pati yo nan espas 25 jou sivil (demann odyans distri eskolè yo depoze yo) oswa 40 jou sivil (demann odyans paran yo depoze yo) apati dat yo fèmen dosye Odyans lan, sof si se yon odyans ki akselere.
	6. Si w vle temwaye, toudabò, Responsab Odyans lan ap fè w prete yon sèman ki ap aplike avèk temwayaj ou a. Epitou, lòt pati a ansanm ak Responsab Odyans lan kapab poze w kesyon konsènan sa ou di a.

# ATANT

* 1. Pandan tout kontak avèk BSEA a epi reprezantan lekòl la, nou ap trete w yon pakèt fason kòmsi ou se yon avoka. Nou ap atann pou w montre w prepare, pou w demontre respè, pou w onèt, kowoperatif epi alè. Aktout sistèm dwa defans lan kapab parèt fatigan, li enpòtan pou w rete kalm epi pou w ret konsantre sou objektif ou genyen an.
		1. Sonje sa, lòt pati a, avoka a (yo) ansanm ak Responsab Odyans lan pa ènmi ou. Konpetans ansanm ak eksperyans yo kapab itil ou anpil si ou kenbe yon atitid pwofesyonèl, epi si w mande èd lè ou bezwen.
		2. Toujou sonje chak lòt moun ki prezan nan odyans lan kapab santi yo pa alèz menm jan tou.
		3. Li tout dokiman ou resevwa nan men BSEA a ansanm ak lòt pati a ak anpil atansyon. Poze kesyon si w pa konprann.
		4. Byen koute entriksyon Responsab Odyans lan ap bay yo. Poze kesyon si w pa konprann.
		5. Respekte dat limit yo epi byen suiv lòd yo. Si w pa kapab respekte dat limit la, mande yon pwolonjman, alekri. Si w pa suiv lòd Responsab Odyans lan bay yo, yo kapab anile dosye ou a.
	2. Kòm ou konn sa, diskisyon sa yo kapab emosyonèl anpil. Ou kapab gen tandans fè bri, joure lòt moun, frape men w sou tab la, akize moun yo kòmkwa yo gen yon konpòtman ki pa pwofesyonèl oswa lòt konpòtman ki pa sivilize. **TANPRI PA FÈ SA!!** Responsab Odyans yo gen otorite pou ranvwaye dosye w la si pawòl ou yo oswa konpòtman w pa kòrèk.

# DEFINISYON TÈM JIRIDIK AK JAGON EDIKASYON ESPESYAL

Ou kapab wè tèmsa yo nan règ Odyans BSEA a oswa nan lòt dokiman konsènan pwosedi edikasyon espesyal yo. Epitou, ou kapab tande yo pandan apèl konferans yo, negosyasyon yo oswa nan odyans lan. Ou kapab jwenn Règ Odyans BSEA yo sou sit entènèt BSEA a: <https://www.mass.gov/orgs/bureau-of-special-education-appeals> oswa ou kapab mande BSEA voye yon kopi Règ Odyans yo pou ou.

Odyans Akselere: Yon Odyans ki pwograme epi yo rezoud pi rapid akoz yon seri sikonstans nan ka ijans byen presi epi ki dekri nan Règ Odyans BSEA a.

Aksepte: Bagay ki fè pati dosye ofisyèl Odyans lan, Responsab Odyans lan ap konsidere lè li ap pran yon Desizyon. Responsab Odyans lan kapab sèlman rete konsantre sou prèv yo "aksepte" nan dosye a.

Chaj Prèv: Pati ki depoze demann odyans nan kad yon diskisyon, gen responsabilite pou pwouve sa li te di nan demann odyans lan se laverite. Si w te mande odyans lan epi ou pa respekte chay konsènan prèv yo, ou p ap "genyen" dosye ou a.

*Caucus*:Yon *caucus* pa fè pati yon odyans; sepandan, li souvan fè pati yon medyasyon. Gen yon *caucus* lè medyatè a pale avèk youn nan pati yo yon fason separe epi apa san lòt pati a. Lè sa a, medyatè a kapab retounen epi gen yon caucus avèk lòt pati a.

Konklizyon: Dènye deklarasyon ou fè pou soutni demann odyans ou an.

Dekouvèt: Pwosesis kote pati yo fè demann epi fè echanj enfòmasyon youn ak lòt apre Demann Odyans lan fin depoze, epi anvan odyans lan kòmanse. Entèvyou, demann dokiman, ak depozisyon, tout bagay sa yo se zouti diferan pou dekouvèt.

Rejte: Responsab Odyans lan fèmen dosye BSEA a. BSEA p ap pran okenn lòt mezi sou demann odyans lan.

Rejte avèk Prejije: Dosye a fèmen epi BSEA a pa kapab janm egzamine kesyon ki te soulve nan demann odyans lan ankò.

Rejte san Prejije: Dosye a fèmen, men, BSEA a kapab egzamine kesyon ki te soulve nan demann odyans lan, si yo depoze yon nouvo demann odyans konplè.

Prèv: Dokiman ak temwayaj Responsab Odyans lan ap konsidere lè li ap pran Desizyon an.

Egzamen: Kesyon fòmèl. Gen entèvyou dirèk lè ou poze temwen ou fè vini nan odyans lan yon seri kesyon. Gen kont-entèvyou lè w ap poze temwen lòt pati a prezante yo kesyon.

Retire: Pou yon dokiman oswa yon pati nan temwayaj yon temwen pa antre nan dosye odyans lan.

Pyès a Konviksyon: Dokiman yo aksepte nan dosye ofisyèl odyans lan.

Kominikasyon Ex Parte: Kominikasyon ant Responsab Odyans lan avèk youn (1) nan pati yo lè lòt pati a pa prezan. Yo entèdi kominikasyon ex-parte. Lòt pati a dwe toujou prezan, kit se fizikman oswa anliy nan yon apèl konferans, lè ou ap pale avèk Responsab Odyans lan. Menm jan an tou, Responsab Odyans lan pa kapab resevwa kominikasyon ex-parte alekri. Ou dwe voye kopi tout korespondans ak dokiman, ou voye bay Responsab Odyans lan, bay nenpòt lòt pati anmentan ou ap voye yo bay Responsab Odyans lan.

Odyans Akselere: Yon Odyans ki pwograme epi yo rezoud byen rapid akoz yon seri egzijans federal byen presi ki ekri nan Règ Odyans BSEA a.

FAPE: Edikasyon Piblik Apwopriye Gratis (Free Appropriate Public Education): Tout timoun ki gen andikap yo gen dwa pou resevwa FAPE, an konfòmite avèk lwa Eta a epi lwa federal la.

Règ Senk (5) Jou: Yon lis tout temwen potansyèl yo ansanm ak tout dokiman ou vle pou Responsab Odyans lan konsidere, epi ou dwe prezante bay lòt pati a ak Responsab Odyans lan, omwen senk (5) jou travay anvan dat odyans lan. Si w pa respekte dat limit sa a, dokiman yo kapab pa fè pati dosye odyans lan.

IDEA: Lwa sou Edikasyon pou Moun ki gen Andikap (Individuals with Disabilities Education Act): Lwa federal ki pi enpòtan konsènan edikasyon Espesyal.

Pa aksepte: Dokiman oswa temwayaj ki pa respekte kritè pou yo ajoute yo nan dosye odyans lan.

Jonksyon: Ajoute yon lòt ajans oswa lekòl ki kapab responsab pou bay elèv la kèk sèvis antanke yon pati nan apèl BSEA a.

LEA: Ajans edikasyon lokal oswa distri eskolè a.

Anviwònman ki gen Mwens Restriksyon (Least Restrictive Environments, LRE): Prensip kòmkwa elèv ki gen andikap yo dwe jwenn edikasyon avèk elèv edikasyon jeneral yo, nan mezi kote sa apwopriye.

Pati ki Fè Demann/Pa Fè Demann: Pati ki fè demann lan se pati ki mande Responsab Odyans lan pou pran yon mezi (yo rele li Demandè a tou). Pati ki pa fè demann lan se moun oswa ajans ki ap reponn nan (yo rele li Defandè a tou). Tèm sa yo aplikab ni pou Demann Odyans orijinal la, epi pou nenpòt lòt Rekèt ki fèt pandan dewoulman odyans lan.

Sèman: Moun ki ap pale a fè sèman pou di laverite. Gen konsekans ki grav anpil pou apèl la epi pou moun nan, si moun nan pa onèt apre li fin aksepte pou di laverite.

Objeksyon: Yon deklarasyon ki fèt lè ou vle pou Responsab Odyans lan inyore yon dokiman oswa yon pati nan temwayaj yon temwen. Dwe gen yon bon rezon jiridik pou fè yon objeksyon.

Dosye Ofisyèl/Dosye Odyans: Dokiman ak temwayaj anrejistre, Responsab Odyans lan ap konsidere lè li ap pran Desizyon an.

Pawòl pou Ouvri: Prezantasyon fòmèl ou fè anrapò ak kesyon epi enfòmasyon yo devan Responsab Odyans lan.

Pati: Yon patisipan ki nesesè nan Odyans lan. An jeneral, pati yo se paran yo ak distri eskolè. Responsab Odyans BSEA a kapab sèlman bay lòd konsènan yon pati.

Pro Se: Sa vle di “poukont ou”. Yon pati pro se, se yon moun ki reprezante tèt li nan Odyans lan, epi ki pa dakò pou yon avoka oswa yon defansè reprezante li.

Retire: Lè yo retire yon elèv nan klas prensipal la yon fason tanporè, pou li kapab resevwa yon enstriksyon edikatif oswa sèvis espesyal.

Poz: Yon poz nan odyans BSEA a.

Dosye: Dokiman ak temwayaj anrejistre, Responsab Odyans lan ap konsidere lè li ap pran Desizyon an.

Motif Desizyon: Sa vle di “di mwen poukisa”. Yon Lòd pou Motif Desizyon mande pou pati yo eksplike alekri, rezon ki fè dosye a dwe rete aktif. Si pati yo pa reponn, oswa si yo pa bay bonjan rezon pou Responsab Odyans lan kontinye kenbe dosye a ouvri, yo kapab anile yon Demann Odyans.

Lwa sou Dat Limit: Lalwa fikse “dat ekspirasyon” pou reklamasyon edikasyon espesyal yo. An jeneral, ou dwe mande yon odyans nan espas de (2) lane apati dat kote distri eskolè a te pran mezi ou pa dakò a.

Rete Anplas: Yon tèm edikasyon espesyal ki fè referans ak pwogram oswa plasman elèv la te ye nan moman Paran yo te rejte IEP a oswa nan moman yo te depoze Demann Odyans lan. Lè yon odyans annatant, elèv la gen dwa pou rete nan plasman sa a, sof si pati yo dakò sou yon lòt bagay.

*Sua Sponte*: Sa vle di “selon pwòp inisyativ li”. Yon tèm jiridik yo itilize lè yon Responsab Odyans deside pran yon mezi fòmèl san li pa mande okenn nan pati yo.

Rezime Jijman: Si Responsab Odyans lan rann li kont, anvan yon odyans, pa gen okenn kesyon sou enfòmasyon yo nan reklamasyon ki fèt nan demann odyans lan, epi lalwa egzije pou responsab odyans lan pran desizyon an favè yon pati, lè sa a, Responsab Odyans lan ap fèmen dosye BSEA a. BSEA p ap pran okenn lòt mezi sou demann odyans lan. Si yo bay otorizasyon sa a sèlman pou kèk nan reklamasyon ki nan demann odyans lan, men pa pou yo tout, odyans lan ap dewoule kanmenm sou kesyon ki rete yo epi yo rele sa yon rezime jijman pasyèl.

Manda: Yon òdonans ki mande pou yon moun prezante nan yon sèten dat ak lè, nan yon sèten anplasman, yon fason pou li bay temwayaj nan yon pwosedi jidisyè.

Manda *Duces Tecum:* Yon òdonans ki mande pou remèt yon pati kèk dokiman byen presi, yon fason pou pati a itilize nan kad yon pwosedi jidisyè.

Temwayaj: Se pawòl temwen ki te fè yon sèman pou li di laverite.

Anplasman: Anplasman kote odyans lan ap fèt la. BSEA a kapab òganize odyans nan lòt anplasman nan Commonwealth la oswa sou fòm vityèl, si yo mande sa.

Temwen: Moun ki ap reponn kesyon sou sèman, nan yon odyans.

1. Dapre *Konsèy Edikasyon Elemantè ak Segondè Depatman Edikasyon Elemantè ak Segondè* sou Lwa McKinney-Vento pou Asistans Edikasyon pou Sante kay, Lwa McKinney-Vento asire timoun ak jèn ki san kay yo gen aksè egal a menm edikasyon piblik gratis ak apwopriye, ki gen ladan yon edikasyon preskolè piblik, jan sa prevwa. bay lòt timoun ak jèn. **Timoun ak jèn ki sanzabri yo** defini kòm “moun ki pa gen yon rezidans fiks, regilye, ak adekwat pou lannwit.” epi li gen ladann:

1. Timoun ak jèn k ap pataje lojman lòt moun akòz pèt lojman, difikilte ekonomik, oswa yon rezon ki sanble; ap viv nan motèl, otèl, pak trelè, oswa teren kan akòz mank de akomodasyon altènatif adekwat; ap viv nan abri ijans oswa tranzisyon; oswa yo abandone nan lopital.

2. Timoun ak jèn ki gen yon rezidans prensipal pandan lannwit ki se yon kote piblik oswa prive ki pa fèt pou oswa òdinèman itilize kòm yon akomodasyon dòmi regilye pou moun.

3. Timoun ak jèn k ap viv nan machin, pak, espas piblik, bilding abandone, lojman medyòk, estasyon otobis oswa tren, oswa anviwònman menm jan an; epi

4. Timoun migratè (jan sa defini nan seksyon 1309 Lwa sou Edikasyon Elemantè ak Segondè 1965, jan sa amannman) ki kalifye kòm sanzabri paske y ap viv nan sikonstans ki dekri pi wo a. [↑](#footnote-ref-1)
2. Aktout IDEA a pa egzije pou yo bay enfòmasyon sa yo, lè yo ajoute yo, sa ap pèmèt BSEA a ansanm ak pati ki opoze a kominike epi reponn Demann Odyans lan yon fason ki pi efikas. [↑](#footnote-ref-2)
3. BSEA a bay sèvis entèprèt/tradiktè yo gratis. [↑](#footnote-ref-3)
4. BSEA a bay sèvis entèprèt/tradiktè yo gratis. [↑](#footnote-ref-4)